《题黄石斋先生手书诗册》
清代·董凤三

庄烈事猜忍，操切恶强谏。宵小伺其隙，立朝不容善。

漳浦凛清修，忠佞亟所判。投荒分固宜，再起心犹面。

材大用终难，时穷节始见。陵微社已墟，草泽兵徒玩。

间关闽峤栖，讵异崖山窜。披榛署台阁，募市充组练。

巍巍大将旗，居奇窃观变。掌上弄孱主，笼中绁俊彦。

愤激感重臣，呼天泪如霰。爝火光未豆，弱丝引才线。

闱闼防飙风，瞬息虞刀箭。灭绝在须臾，死绥不待援。

亦如螳臂撑，宁无颈血溅。辛苦出凶门，凄凉白羽扇。

乌合张空弮，曷足当蓬蔓。一败遭系缧，霜刃目不眩。

留京故嵽嵲，往事谁涂炭。步艰庙弗灵，穴殉身能办。

从容投笔余，正气归天汉。前此梅岭头，后者榕江畔。

碧血共荧荧，千古星辰烂。当其誓墓时，怆切松楸恋。

夫岂非人情，诸子亦在念。躯发一朝捐，民彝胥荷担。

遗墨宝人间，精芒摄流电。读之感概深，临风再三叹。

作者简介：董凤三，字梧冈，号鹤衔，浙江山阴人。乾隆庚辰进士，改庶吉士，授编修，官至吏部侍郎。有《慎独斋吟剩》。